《望庐山作》
明代·高柄

挂席度彭蠡，停桡望匡庐。苍苍五老峰，秀出东南隅。

气势掩衡霍，峥嵘压东吴。千岩散秋色，倒影澄江湖。

倏忽霁飞雨，瀑流挂香炉。悬崖残雪古，涧落垂虹孤。

耸目万仞表，茫茫飞鸟无。飘然挹空翠，心与浮云俱。

我欲呼谪仙，结巢松已枯。迟回徒仰止，飞鹢上天衢。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。